Pusat hiburan, sukan bukan pancing undi
12 Januari, 2006
Utusan Malaysia

PASIR MAS 11 Jan. - Menteri Besar, Datuk Nik Abdul Aziz Nik Mat menegaskan sikap terbuka yang ditunjukkan kerajaan negeri terhadap kegiatan hiburan dan sukan berpunca daripada faktor perubahan masa dan bukan untuk memancing undi.

Beliau berkata, penduduk Kelantan sudah boleh menerima pembaharuan yang dibuat dalam kegiatan tersebut bagi memastikan ia dapat dilaksanakan secara sihat.

``Sekarang ini keadaan sudah sesuai dan kita lihat rakyat dapat mematuhi syarat supaya diadakan pengasingan lelaki dan perempuan semasa persembahan Mawi pada September lalu,'' katanya kepada pemberita selepas menghadiri Majlis Korban Aidiladha di Kampung Banggol Chica di sini, hari ini. Semalam, Ketua Pemuda UMNO Kelantan, Dali Hussein dalam satu kenyataan berkata, langkah kerajaan negeri pimpinan Pas tersebut adalah bagi menarik sokongan pengundi muda dan bukan Islam pada pilihan raya umum akan datang.

Dali berkata, Pas terpaksa menukar dasar yang dibuat sejak 15 tahun lalu setelah golongan tersebut tidak memberikan sokongan semasa pilihan raya kecil Pengkalan Pasir, baru-baru ini.

Nik Abdul Aziz pada Ahad lalu mengumumkan bahawa kerajaan negeri membenarkan pusat permainan snuker dan biliard yang selama ini dikaitkan dengan kegiatan tidak sihat, beroperasi semula di Kelantan.

Ia disusuli dengan cadangan untuk membenarkan pusat karaoke beroperasi dengan beberapa syarat tertentu yang akan diputuskan kelak.

Di samping itu, kerajaan negeri sebelum ini turut menganjurkan konsert hiburan dengan menampilkan Mawi dan beberapa lagi artis terkenal secara percuma.

Mengenai langkah membenarkan permainan snuker dan biliard, Nik Abdul Aziz berkata, ia dibuat setelah lawatannya ke China mendapati permainan terbabit dijadikan sebagai aktiviti sukan.

``Saya yakin ia boleh dibuat di sini dengan memastikan tidak wujud aktiviti perjudian dan perlu ada kawalan dan tempoh masa tertentu,'' ujarnya.

Dalam perkembangan lain, Nik Abdul Aziz berkata, kira-kira 2,000 kakitangan lantikan politik di negeri ini akan menerima pemberian bonus sama seperti yang dibayar kepada kakitangan biasa pada akhir tahun lalu.

Beliau berkata, pemberian bonus itu membabitkan sebulan setengah gaji bagi kakitangan yang berpendapatan RM1,000 dan ke bawah.

Katanya, pemberian bonus sebulan gaji pula dibuat bagi kakitangan berpendapatan lebih RM1,000 sebulan atau RM1,500, mana-mana lebih tinggi.

``Pemberian bonus ini sebagai menghargai sumbangan kakitangan lantikan politik dan ia akan dibuat pada bulan ini,'' katanya.

Sumber: http://www.utusan.com.my/utusan/content.asp?y=2006&dt=0112&pub=Utusan_Malaysia&sec=Politik&pg=po_06.htm